Sel nädalal on Thanksgiving ehk Tänupüha. Meil on traditsioon enne pidulikku õhtusööki kokku tulnud pere ja sõprade ees igaühel öelda, mille eest sel aastal keegi tänulik on. Mina olen tänulik hea tervise ja oma tublide laste eest. Ja et saatus mind aruka mehega kokku viis, kes ise kõike teha oskab ning tornikestega McMansioni asemel jõukohase tagasihoidliku maja ostis, mille jaoks pangalaenu võtta polnud vaja. Ja isegi oma nõukogudeaegse  lapsepõlve eest olen tänulik, mis mind praegusteks ja tulevasteks katsumusteks priimalt ette valmistas. Toidutalongid, massimeediapropaganda, et kõik on hästi ja veel paremaks läheb, piiriületamise piinad... tuleb ju tuttav ette?